เร่งธกส.ตั้งธนาคารชุมชนปล่อยกู้รากหญ้า
กรณ์สั่ง ธ.ก.ส.วางกรอบเวลาตั้งธนาคารชุมชนเพื่อปล่อยกู้ให้ประชาชนรายได้น้อย เร่งลดความเหลื่อมล้ำทางสังคม
30 ส.ค. 2553

กรณ์สั่ง ธ.ก.ส.วางกรอบเวลาตั้งธนาคารชุมชนเพื่อปล่อยกู้ให้ประชาชนรายได้น้อย เร่งลดความเหลื่อมล้ำทางสังคม
นายกรณ์ จาติกวณิช รมว.คลัง กล่าวว่า ได้สั่งการให้ธนาคารเพื่อการเกษตรและสหกรณ์การเกษตร (ธ.ก.ส.) วางกรอบระยะเวลาตั้งธนาคารชุมชนให้ชัดเจน เพื่อที่จะบริการสินเชื่อให้กับประชาชนที่มีรายได้น้อยเข้าถึงแหล่งเงินทุน ลดความเหลื่อมล้ำทางสังคมให้ลดน้อยลง
ทั้งนี้ ธนาคารชุมชนที่ตั้งขึ้น ต้องมาทดแทนการกู้นอกระบบของประชาชน ธนาคารชุมชนต้องเป็นคู่แข่งกับผู้ที่ปล่อนกู้หนี้นอกระบบ การดำเนินการของธนาคารชุมชนจึงเป็นภารกิจสำคัญอันดันต้นของ ธ.ก.ส.
รมว.คลัง กล่าวว่า ธนาคารชุมชนที่จะตั้งขึ้นสามารถแข่งขันกับการปล่อยกู้กะบหนี้นอกระบบได้ เนื่องจากมีต้นทุนทางการเงินที่ต่ำกว่า นอกจากนี้ในอนาคตธนาคารชุมชนสามารถที่จะเปลี่ยนการแข่งขันกับผู้ปล่อยกู้หนี้นอกระบบมาเป็นความร่วมมือกัน โดยที่ให้ผู้ปล่อยกู้หนี้นอกระบบมาเป็นตัวแทนหน้าหน้าปล่อยกู้ให้กับธนาคารชุมชนที่ตั้งขึ้น
นอกจากนี้ ที่ผ่านบริษัทไปรษณีย์ไทย ยังให้ความสนใจมาเป็นนายหน้าปล่อยกู้ให้กับธนาคารชุมชน เพราะมีความพร้อมด้านสาขาที่มีอยู่ 1,200 สาขา และก็พนักงานที่ลงถึงพื้นที่ชุมชนทั่วประเทศ 
นายกรณ์ กล่าวว่า ยังได้มอบหมายให้ ธ.ก.ส. และธนาคารออมสิน ทำโครงการหมอหนี้ ฝึกอบรมหมอหนี้ เพื่อให้ความรู้ทางการเงินกับประชาชน รวมถึงสร้างวินัยทางการเงิน โดยจัดให้มีการทำบัญชีครัวเรือนทุกครอบครัว ซึ่งในอนาคตบัญชีครัวเรือนจะเป็นตัวหนึ่งที่พิจารณาให้ประชาชนเข้ามากู้ยืมในธนาคารชุมชน ในวงเงินที่มาก และอัตราดอกเบี้ยต่ำ หากพบว่ามีวินัยการเงินที่ดี